b'\n_START_ARTICLE_\nWrong (can\xc3\xa7\xc3\xb3)\n_START_SECTION_\nInformaci\xc3\xb3\n_START_PARAGRAPH_\nEs tracta d\'un tema for\xc3\xa7a basat en l\'acritud sonora del blues, tot i que m\xc3\xa9s aspre que trista, com un lament desesperat quan s\'arriba a tal punt de pessimisme que es torna evident que ni hi haur\xc3\xa0 cap soluci\xc3\xb3. La musicalitzaci\xc3\xb3 \xc3\xa9s electroac\xc3\xbastica for\xc3\xa7a recarregada sense perdre l\'harmonia, amb notes molt greus de corda per reflectir la pesantor de la lletra, que Gahan canta en un to alt i greu. La lletra provoca la sensaci\xc3\xb3 de tenir un dest\xc3\xad cruel en el qual no es podr\xc3\xa0 obtenir el que es desitja malgrat tenir poques expectatives, una inevitable caiguda en l\'abisme del qual no hi ha sortida, nom\xc3\xa9s esperar m\xc3\xa9s desgr\xc3\xa0cies o el final de tot._NEWLINE_La cara-B fou \xc2\xabOh Well\xc2\xbb, que tamb\xc3\xa9 fou inclosa en l\'edici\xc3\xb3 deluxe de l\'\xc3\xa0lbum. Fou la primera col\xc2\xb7laboraci\xc3\xb3 entre Gore i Gahan, que van compondre la m\xc3\xbasica i van escriure la lletra respectivament._NEWLINE_El videoclip fou dirigit per Patrick Daughters, que era la primera ocasi\xc3\xb3 que treballava per la banda, i estrenat el 20 de febrer de 2009 a la p\xc3\xa0gina de MySpace de la banda. Hi t\xc3\xa9 un paper destacat el bateria de la banda Liars, Mulian Gross. A final d\'any fou nominat als premis Grammy al millor v\xc3\xaddeo de curt format, junt amb el mateix \xc3\xa0lbum que fou nominat al Grammy al millor \xc3\xa0lbum de m\xc3\xbasica alternativa._NEWLINE_Va tenir una bona difusi\xc3\xb3 per les emissores de r\xc3\xa0dio tant a Europa com als Estats Units, per\xc3\xb2 aix\xc3\xb2 no es va veure reflectit en les llistes de senzills, ja que nom\xc3\xa9s va arribar al 24\xc3\xa8 lloc de la llista brit\xc3\xa0nica de senzills, el pitjor resultat per un primer senzill d\'un \xc3\xa0lbum des de \xc2\xabDreaming of Me\xc2\xbb l\'any 1981, que arrib\xc3\xa0 a la 57a posici\xc3\xb3. Aix\xc3\xb2 contrasta amb els bons resultats que aconsegu\xc3\xad l\'\xc3\xa0lbum arribant a la segona posici\xc3\xb3 al Regne Unit._NEWLINE_Fou interpretada en tots els concerts de la gira Tour of the Universe, realitzada per promocionar aquest \xc3\xa0lbum, sempre en segon lloc despr\xc3\xa9s de \xc2\xabIn Chains\xc2\xbb. La interpretaci\xc3\xb3 era forta, sonora i agressiva, tal qual apareixia al disc i malgrat l\'alt nivell de producci\xc3\xb3 de la can\xc3\xa7\xc3\xb3._NEWLINE_Posteriorment fou inclosa en el trailer del videojoc Metal Gear Solid: Rising (2013) amb l\'esl\xc3\xb2gan "make it right".'